section_heading: Opis dobra
paragraph_text: Crkva kasnobarokno-klasicističkih karakteristika sagrađena 1818. godine je jednobrodna građevina pravokutnog tlocrta s izvana poligonalno, a iznutra polukružno zaključenim svetištem, sakristijom i zvonikom na glavnom pročelju. Unutarnji prostor broda i svetišta nadsvođen je kupolastim češkim svodom, a apsida kalotom. Najvrjedniji dio inventara predstavlja glavni mramorni oltar sv. Jurja baroknog kipara Antonia Michelazzija nastao između 1743. i 1746. godine, originalno smješten u zagrebačkoj katedrali i premješten nakon neogotičke obnove krajem 19 stoljeća.